Det er for tidligt at kalde portalen MinRetssag.dk en ny offentlig it-skandale. Men seks måneder efter lanceringen er systemet så ustabilt, at dommere og advokater får nervøse trækninger, når man taler om det. Og Domstolsstyrelsen, der foreløbig har betalt 161 millioner kroner for sagssystemet, kan ikke sige, hvornår problemerne er løst.

Politiken har den seneste uge talt med en lang række brugere af MinRetssag.dk, hvor borgere kan anlægge og behandle civile sager ved domstolene. Byretterne arbejder også i systemet og er generelt glade for det – når det virker. Desværre går portalen ofte i stå eller bryder sammen, siger funktionschef Niels Kirketerp fra retten i Lyngby.

»De begyndte at rulle det ud for et år siden, og det kører langsommere for hver dag. Du ved aldrig, når du klikker på noget, om systemet går i stå. Og når det går i stå, er man – undskyld udtrykket – fucked«, siger Niels Kirketerp.